
Rapport etter rundtur fra Isebakke til Hjelmkollen tilbake til Isebakke
Tistedalen friluftslag (TFL) inviterte til en rundtur fra Isebakke til Hjelmkollen og tilbake til Isebakke. Det var i alt 10 deltakere + en hund og med Tor-Arild og Ove som turledere. Det var et flott turvær, ca.12 grader, overskyet og ingen vind.
Vi fulgte Kyststien fra oppmøte/P-plass ved Isebakkeveien 75 (baksiden av bygget til JetCarrier) via Unnebergstranda, gjorde en stopp på et utsiktspunkt før Skotta, før vi fortsatte til Blåsopp. Her gikk vi opp på restene etter forsvarsanlegget på Hjelmkollen og tok matpause.
På tilbaketuren stoppet vi først hos Hans på Blåsopp som viste oss en låve/fjøs ombygget til selskapslokaler. Alle var imponert over resultatet. Så gikk vi videre på en sti om Råskogen, delvis i tett og stor skog og når vi nærmet oss Mellomøgla fulgte vi igjen Kyststien tilbake til p-plassen vi startet fra. 

